[{"text_idx": "#000002", "text": "Cymorth ar gyfer eich dyfodol"}, {"text_idx": "#000004", "text": "Click to open in page menu\nView and download our prospectuses and course guides"}, {"text_idx": "#000005", "text": "Coleg y Cymoedd yn sicrhau\u2019r canlyniadau arholiadau gorau erioed ac yn torri\u2019i record gyda derbyniadau i brifysgolion Rhydychen a Chaergrawnt"}, {"text_idx": "#000007", "text": "Mae wedi bod yn flwyddyn arall o ganlyniadau Safon Uwch a galwedigaethol rhagorol yng Ngholeg y Cymoedd wrth i\u2019r coleg ddathlu tri chynnig trawiadol i brifysgolion Rhydychen a Chaergrawnt a\u2019i nifer uchaf erioed o gynigion gan brifysgolion Grw\u0302p Russell."}, {"text_idx": "#000008", "text": "Mae cannoedd o ddysgwyr wedi heidio i gampysau Nantgarw, Ystrad Mynach, y Rhondda ac Aberda\u0302r heddiw i gasglu eu canlyniadau a dathlu eu llwyddiannau gyda chyd-fyfyrwyr a thiwtoriaid."}, {"text_idx": "#000009", "text": "Mae\u2019r coleg, sef y darparwr Safon Uwch mwyaf yng Nghaerffili a Rhondda Cynon Taf, wedi sicrhau graddau uchel ar draws cyrsiau academaidd a galwedigaethol, gydag 86.2% o ddysgwyr yn ennill graddau A*-C wrth i raddau arholiadau ddychwelyd i\u2019r trefniant cyn y pandemig, a hynny i fyny o 63.5% yn 2019. Mae graddau A*-A y coleg hefyd wedi codi o 11.9% yn 2019 i 36% heddiw."}, {"text_idx": "#000011", "text": "Yn dilyn ei lwyddiant U2 dros y blynyddoedd diwethaf, mae ceisiadau i ddysgwyr astudio Safon Uwch yn y flwyddyn academaidd newydd hefyd ar eu huchaf erioed ers i\u2019r campws agor gyntaf ddeng mlynedd yn o\u0302l."}, {"text_idx": "#000012", "text": "Yn ogystal a\u0302\u2019i berfformiad Safon Uwch cryf, mae\u2019r coleg hefyd wedi gweld canlyniadau eithriadol gan ei ddysgwyr galwedigaethol gyda mwy na 1,200 o ddysgwyr yn cwblhau cymwysterau Lefel 3."}, {"text_idx": "#000013", "text": "Ymhlith y llwyddiannau o\u2019r diwrnod canlyniadau mae\u2019r dysgwr tair A*, Carys Lewis, 18 oed o Bontypridd, sy\u2019n mynd i Goleg Caerwysg Prifysgol Rhydychen yn yr hydref i astudio cemeg ar o\u0302l iddi ennill y graddau uchaf mewn cemeg, mathemateg a ffiseg. Ar o\u0302l gweld eraill yn brwydro yn erbyn canser, cafodd Carys ei hysbrydoli i ddilyn gyrfa ym maes datblygu cyffuriau er mwyn iddi allu chwarae rhan mewn dod o hyd i iacha\u0302d a thriniaethau ar gyfer clefydau."}, {"text_idx": "#000014", "text": "Hefyd yn sicrhau lle ym Mhrifysgol Rhydychen mae Jacob Jones, 18 oed, sef ffisegydd brwd o Bontypridd sy\u2019n mynd i astudio Ffiseg yng Ngholeg yr Iesu ar o\u0302l ennill pedair A* mewn Ffiseg, Mathemateg, Mathemateg Bellach a Chemeg. Yn benderfynol o gynyddu ei siawns o gael lle mewn prifysgol sy\u2019n arwain y byd, treuliodd Jacob yr haf diwethaf yn mynychu dwy ysgol haf breswyl yng Ngholeg Prifysgol Llundain (UCL) a Rhydychen."}, {"text_idx": "#000015", "text": "Meddai: \u201cEr i fi gael graddau da yn fy arholiadau TGAU, doeddwn i ddim yn meddwl y bydden i\u2019n ddigon da i fynd i Rydychen. Dim ond ar o\u0302l i fi gael fy ngraddau Uwch Gyfrannol, ac i fy nhiwtoriaid fy sicrhau fy mod i\u2019n ddigon da, y sylweddolais y gallai fod yn opsiwn. Dw i\u2019n edrych ymlaen yn fawr at ddechrau yn y brifysgol. Fe wnes i ddewis Coleg yr Iesu gan ei fod yn cael ei adnabod fel y \u2018coleg Cymreig.\u2019 Bydd symud i Rydychen yn newid mawr ond gobeithio y bydd bod yno yn rhoi ymdeimlad o gartref i fi.\u201d"}, {"text_idx": "#000016", "text": "Dysgwr A* arall yw Luc Jones, 22 oed o Fynwent y Crynwyr, a enillodd dair A* drawiadol mewn Mathemateg, Mathemateg Bellach, a Ffiseg, gan sicrhau lle i astudio Cyfrifiadureg ym Mhrifysgol Caergrawnt, un o\u2019r cyrsiau israddedig mwyaf cystadleuol sy\u2019n cael ei gynnig gan y sefydliad. Yn wreiddiol, roedd Luc yn astudio BTEC mewn Chwaraeon cyn iddo sylweddoli mai mewn maes arall roedd ei angerdd, gan ei annog i ailsefyll ei arholiadau TGAU a threulio dwy flynedd ychwanegol yn y coleg i newid i astudio Safon Uwch a mynd i un o brifysgolion gorau gwledydd Prydain i astudio cyfrifiadureg."}, {"text_idx": "#000017", "text": "Meddai Luc: \u201cDw i mor falch fy mod wedi newid cymwysterau bedair blynedd yn o\u0302l. Er i fi gael blwyddyn gyntaf wych yn y coleg, ac ro\u2019n i wrth fy modd gyda BTEC Chwaraeon, fe sylweddolais i nad dyna\u2019r llwybr cywir i fi. Ro\u2019n i ychydig yn betrusgar am newid cwrs ond roedd fy nhiwtoriaid yn barod i helpu, gan wneud fy nhrosglwyddiad i Safon Uwch fel dysgwr hy\u0302n yn rhwydd iawn \u2013 dyna\u2019r penderfyniad gorau wnes i. Mae cael eich derbyn i un o brifysgolion gorau\u2019r byd yn deimlad anhygoel!\u201d"}, {"text_idx": "#000018", "text": "Dros y ddwy flynedd ddiwethaf, mae Coleg y Cymoedd wedi buddsoddi\u2019n sylweddol yn ei gymorth llesiant i ddysgwyr, gan gynnig cwnsela am ddim yn ogystal a\u0302 chyngor un-i-un pwrpasol i unrhyw un sy\u2019n cael trafferth gyda materion personol, o broblemau tai a chyllid i broblemau teuluol ac ymrwymiadau gofal. Mae gofalwyr ifanc sy\u2019n astudio yn y coleg hefyd yn cael cynnig cymorth ychwanegol, gan gynnwys prydau am ddim, dewisiadau dysgu o bell a hyblyg, cymorth gyda chludiant a diwrnodau gweithgaredd grw\u0302p mewn lleoliadau fel Zip World a theithiau Stiwdio\u2019r BBC."}, {"text_idx": "#000019", "text": "Un o\u2019r dysgwyr hynny yw Ethan Tucker, gofalwr ifanc 21 oed o Aberda\u0302r, sydd wedi treulio\u2019r pedair blynedd diwethaf yn gweithio tuag at ei yrfa ddelfrydol mewn cynhyrchu gemau tra ei fod yn gofalu am ei dad-cu a\u2019i fam-gu. Gan feddwl i ddechrau na fyddai prifysgol yn opsiwn iddo oherwydd dibyniaeth ei fam-gu a\u2019i dad-cu arno, trefnodd tiwtoriaid Ethan i wasanaeth Gofalwyr sy\u2019n Oedolion Ifanc Rhondda Cynon Taf ei gefnogi gyda\u2019i gyfrifoldebau gofalu, er mwyn helpu i wneud hyn yn bosib. Mae bellach yn edrych ymlaen at ddechrau gradd Celf Gemau ym Mhrifysgol De Cymru fis Medi."}, {"text_idx": "#000020", "text": "Meddai Ethan: \u201cMae fy nhiwtoriaid nid yn unig wedi gwneud y trefniadau ymarferol o fynd i\u2019r brifysgol yn bosib, ond fe wnaethon nhw hefyd fy ysbrydoli i wneud cais am radd yn y lle cyntaf. Fe wnaethon nhw danio llawer o hyder ynof fi a fy helpu i sylweddoli fy mod yn gallu mynd i\u2019r brifysgol. Rwy\u2019n gobeithio y bydda\u2019n nhw\u2019n falch ohona i.\u201d"}, {"text_idx": "#000021", "text": "Hefyd yn chwifio\u2019r faner dros ddysgwyr galwedigaethol y coleg mae Bethany Carter, dysgwr coginio proffesiynol 17 oed, sydd eisoes wedi cael cynnig cyfle i weithio yn y gwesty a\u2019r bwyty arobryn, The Grove, yn Arberth ar o\u0302l blwyddyn yn unig yng Ngholeg y Cymoedd. Yn ystod y cyfnod hwnnw enillodd dair gwobr ym mhencampwriaethau Coginio Rhyngwladol Cymru."}, {"text_idx": "#000022", "text": "Meddai Bethany: \u201cMae bod yn y coleg wedi agor cymaint o gyfleoedd i fi, o wobrau i\u2019r lleoliad gwaith a arweiniodd at gael y swydd yma. Dw i wir ddim yn meddwl y bydden i ble rydw i heb gefnogaeth y coleg!\u201d"}, {"text_idx": "#000024", "text": "\u201cMae\u2019r canlyniadau rhagorol rydyn ni wedi\u2019u gweld heddiw, ar lefel Safon Uwch a galwedigaethol, wedi\u2019u cyflawni diolch i waith caled ac ymrwymiad y dysgwyr, arweiniad arbenigol ac ymroddedig ein tiwtoriaid pwnc a chwrs, yn ogystal a\u0302\u2019r cymorth llesiant cynhwysfawr a phersonol rydyn ni\u2019n ei ddarparu ar draws y coleg."}, {"text_idx": "#000025", "text": "\u201cRydyn ni\u2019n arbennig o falch o\u2019r systemau bugeiliol rhagorol sydd ganddon ni ar waith yn ein canolfan Safon Uwch i arwain a chefnogi dysgwyr drwy eu hastudiaethau, yn enwedig yng ngoleuni\u2019r heriau niferus maen nhw wedi\u2019u hwynebu ar o\u0302l Covid. Hoffwn estyn fy llongyfarchiadau i\u2019r holl ddysgwyr ar eu llwyddiannau heddiw \u2013 maen nhw mor haeddiannol!\u201d"}]